## Zakon o izmjenama i dopunama Zakona o sprječavanju sukoba interesa u obnašanju javnih dužnosti

### NN 94/2004 (12.7.2004.), Zakon o izmjenama i dopunama Zakona o sprječavanju sukoba interesa u obnašanju javnih dužnosti

# HRVATSKI SABOR

if !supportEmptyParas endif

1775

Na temelju članka 88. Ustava Republike Hrvatske,
donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O SPRJEČAVANJU SUKOBA INTERESA U OBNAŠANJU JAVNIH DUŽNOSTI

Proglašavam Zakon o izmjenama i dopunama Zakona
o sprječavanju sukoba interesa u obnašanju javnih dužnosti, koji je donio
Hrvatski sabor na sjednici 2. srpnja 2004. godine.

Broj:
01-081-04-2387/2
Zagreb, 7. srpnja 2004.

Predsjednik
Republike Hrvatske
**Stjepan Mesić,** v. r.

## ZAKON

### O IZMJENAMA I DOPUNAMA ZAKONA O SPRJEČAVANJU SUKOBA INTERESA U OBNAŠANJU JAVNIH DUŽNOSTI

Članak 1.

U Zakonu o sprječavanju sukoba interesa u obnašanju
javnih dužnosti (»Narodne novine«, br. 163/03.) u članku 2. stavak 1. mijenja
se i glasi:

»(1) Dužnosnici u
smislu ovoga Zakona jesu:

– predsjednik Republike
Hrvatske,

– predsjednik i
potpredsjednici Hrvatskoga sabora,

– zastupnici u
Hrvatskom saboru,

– predsjednik i članovi
Vlade Republike Hrvatske,

– predsjednik i suci
Ustavnog suda Republike Hrvatske,

– guverner, zamjenik
guvernera i viceguverner Hrvatske narodne banke,

– glavni državni revizor i njegovi zamjenici,

– pučki pravobranitelj i njegovi zamjenici,

– pravobranitelj za
djecu i njegovi zamjenici,

– pravobranitelj za
ravnopravnost spolova i njegovi zamjenici,

– tajnik Hrvatskoga
sabora,

– tajnik Vlade
Republike Hrvatske,

– glavni tajnik
Ustavnog suda Republike Hrvatske,

– tajnik Vrhovnog suda
Republike Hrvatske,

– zamjenik tajnika
Hrvatskoga sabora,

– zamjenik tajnika
Vlade Republike Hrvatske,

– državni tajnici,

– pomoćnici ministara,

– tajnici
ministarstava,

– zamjenici državnih tajnika u središnjim državnim
uredima,

– ravnatelji, zamjenici i pomoćnici ravnatelja
državnih up­rav­nih organizacija,

– predsjednik i zamjenik predsjednika Hrvatskog
fonda za privatizaciju,

– ravnatelj i pomoćnici ravnatelja Hrvatskog
zavoda za mirovinsko osiguranje,

– direktor, zamjenik
direktora i pomoćnici direktora Hrvat­skog zavoda za zdravstveno osiguranje,

– ravnatelj i pomoćnici
ravnatelja Hrvatskog zavoda za zapošljavanje,

– rektori i prorektori
sveučilišta,

– glavni državni rizničar,

– glavni inspektor Državnog
inspektorata, njegov zamjenik i pomoćnici,

– predstojnici ureda,
ravnatelji agencija i direkcija Vlade Republike Hrvatske, te ravnatelji zavoda
koje imenuje Vlada Repub­like Hrvatske,

– dužnosnici u Uredu
predsjednika Republike koje imenuje Predsjednik Republike Hrvatske sukladno
odredbama posebnog zakona,

– načelnik i zamjenik
načelnika Glavnog stožera Oružanih snaga Republike Hrvatske,

– glavni inspektor
obrane,

– zapovjednici i
zamjenici zapovjednika grana Oružanih snaga Republike Hrvatske te Zapovjedništva
za združenu izobrazbu i obuku i Zapovjedništva za logistiku,

– zapovjednici korpusa
Oružanih snaga Republike Hrvatske,

– župani i gradonačelnik
Grada Zagreba te njihovi zamjenici,

– gradonačelnici i općinski
načelnici te predsjednici općin­skih vijeća koji obnašaju dužnost općinskih načelnika.«

Članak 2.

U članku 5. iza stavka
1. dodaje se novi stavak 2. koji glasi:

»(2) U procjeni
postojanja sukoba interesa posebno će se voditi računa o prirodi dužnosti koju
dužnosnik obavlja.«

Dosadašnji stavak 2.
postaje stavak 3.

Članak 3.

U članku 7. stavku 1.
iza riječi: »podnijeti« dodaje se riječ: »Povjerenstvu«.

Stavak 6. mijenja se i glasi:

»(6) Podaci iz stavka 1. i 2 . ovoga članka su
javni i mogu se objaviti bez suglasnosti dužnosnika. Porezne kartice dostavit će
se Povjerenstvu ali se neće objavljivati.«

Članak 4.

Članak
8. mijenja se i glasi:

»(1) Darom u smislu ovoga Zakona smatra se
novac, stvari bez obzira na njihovu vrijednost, prava i usluge dane bez naknade
koje dužnosnika dovode ili mogu dovesti u odnos zavisnosti ili kod njega
stvaraju obvezu prema darovatelju.

(2) Ne smatraju se darovima u smislu ovoga
Zakona uobičajeni darovi između članova obitelji ili rodbine, te državna i međunarodna
priznanja, odličja i nagrade.

(3) Dužnosnik smije zadržati samo dar simbolične
vrijednosti i to najviše u vrijednosti do 500,00 kuna od istog darovatelja.

(4) Dužnosnik ne smije primiti novac, bez obzira
na iznos, drugu vrijednosnicu i dragocjenu kovinu.

(5) Vlada će uredbom propisati način postupanja
s darovima koji nisu simbolične vrijednosti.«

Članak 5.

Članak
9. mijenja se i glasi:

»Dužnosnici koji za vrijeme obnašanja javne dužnosti
primaju plaću za dužnost koju obnašaju ne smiju primati drugu plaću, osim ako
obavljaju djelatnost dopuštenu ovim Zakonom.«

Članak 6.

Članak
10. mijenja se i glasi:

»(1) Za vrijeme obnašanja
javne dužnosti dužnosnik smije prihvatiti drugu javnu dužnost samo uz
suglasnost tijela koje ga je imenovalo.

(2) Dužnosnici za
vrijeme obnašanja javne dužnosti mogu uz naknadu obavljati i druge djelatnosti
ako to nije u suprotnosti s obnašanjem javne dužnosti.

(3) Za vrijeme obnašanja
javne dužnosti dužnosnici mogu stjecati prihode po osnovi autorskih, patentnih
i sličnih prava intelektualnog i industrijskog vlasništva.

(4) Dužnosnici su
obvezni prijaviti Povjerenstvu prihode iz stavka 1. do 3. ovoga članka.«

Članak 7.

U članku 11. stavku 1.
riječi: »25% i više dionica, odnosno udjela« zamjenjuju se riječima: »0,5% i više
dionica, odnosno udjela«.

U stavku 3. riječi: »više
od 25% upravljačkih udjela« zamjenjuju se riječima: »upravljački udio«, iza
riječi: »lokalne«, dodaju se riječi: »odnosno područne (regionalne)«, a iza točke
na kraju rečenice, dodaje se nova rečenica koja glasi: »Za pravodobnu obavijest
odgovoran je i dužnosnik.«

Stavak 6. mijenja se i
glasi:

»(6) Iznimno, dužnosnici
mogu biti članovi nadzornih odbora u trgovačkim društvima koja su od posebnoga
državnog interesa, ali bez prava na ikakvu naknadu, osim prava na naknadu
putnih i drugih troškova. Hrvatski sabor utvrđuje popis trgovačkih društava od
posebnoga državnog interesa, na prijedlog Vlade Republike Hrvatske.«

Iza stavka 6. dodaje se novi stavak 7. koji
glasi:

»(7) Dužnosnici koji obnašaju dužnost u jedinici
lokalne, odnos­no područne (regionalne) samouprave mogu biti članovi nadzornih
odbora u trgovačkim društvima koja su u vlasništvu jedinice lokalne, odnosno
područne (regionalne) samouprave ili u kojima te jedinice imaju udjele, a od
posebnog su interesa za jedinicu lokalne, odnosno područne (regionalne)
samouprave ali bez prava na naknadu, osim prava na naknadu putnih i drugih troškova.
Predstavničko tijelo jedinice lokalne, odnosno područne (regionalne) samouprave
utvrđuje popis trgovačkih društava od posebnog interesa za tu jedinicu na
prijedlog poglavarstva.«

Dosadašnji stavci 7. i 8. postaju stavci 8. i 9.

Članak 8.

Članak
12. mijenja se i glasi:

»(1) Dužnosnici moraju u roku od 15 dana od
primitka prijaviti Povjerenstvu radi evidencije svaki prihod izvan redovite plaće
i redovitih prihoda na koje imaju pravo i o kojima su izvijestili Povjerenstvo
sukladno članku 7. ovoga Zakona.

(2) Dužnosnici koji obavljaju neku od
dozvoljenih djelatnosti iz članka 10. ovoga Zakona obvezni su o stečenim
prihodima obavijestiti Povjerenstvo dostavom preslika porezne prijave.«

Članak 9.

U članku 13. riječi: »stavka 3.« i »stavka 2.«
brišu se.

Članak 10.

U članku 16. iza stavka 4. dodaju se stavci 5. i
6. koji glase:

»(5) Članovi Povjerenstva koji nisu iz redova
zastupnika imaju pravo na naknadu za rad u Povjerenstvu. Visinu naknade određuje
Hrvatski sabor.

»(6) Protiv članova Povjerenstva ne može se
pokrenuti kazneni postupak zbog izraženog mišljenja u obavljanju dužnosti u
Povjerenstvu.«

Članak 11.

U članku 17. stavku 4.
riječi: »Ured Povjerenstva« zamje­njuju se riječima: »Stručna služba Hrvatskoga
sabora«.

Članak 12.

U članku 19. stavku 3.
riječi: »u iznosu od 1.000,00 do 3.000,00 kuna« zamjenjuju se riječima: »u
iznosu od 3.000,00 do 5.000,00 kuna«.

Iza stavka 7. dodaju se
stavci 8., 9. i 10. koji glase:

»(8) Protiv odluke
kojom se dužnosniku izriče sankcija iz stavka 2. ovoga članka dužnosnik može
podnijeti zahtjev za zaštitu Ustavom zajamčenih ljudskih prava i temeljnih
sloboda Uprav­nom sudu Republike Hrvatske.

(9) O zahtjevu iz
stavka 8. ovoga članka Upravni sud Repub­like Hrvatske odlučit će u roku od tri
mjeseca.

(10) Ako je primjereno
naravi povrede, Povjerenstvo može tijekom postupka naložiti dužnosniku da
otkloni uzroke postojanja sukoba interesa u određenom roku te, ako dužnosnik to
učini, obustaviti postupak ili isti dovršiti i ispunjenje naloga uzeti u obzir
prilikom izricanja sankcije.«

Članak 13.

U članku 20. stavku 4.
brojka: »9.« zamjenjuje se brojkom: »8.«.

U stavku 5. brojka:
»14.« zamjenjuje se brojkom: »12.«, a riječi: »četiri mjeseca« zamjenjuju se
riječima: »osam mjeseci«.

Članak 14.

U članku 21. stavku 3.
brojevi: »3., 4., 5.« zamjenjuju se brojevima: »3. – 6.«.

Članak
15.

Dok Hrvatski sabor ne
utvrdi popis trgovačkih društava od posebnoga državnog interesa, dužnosnici
mogu biti članovi nadzornih odbora u trgovačkim društvima koja su u državnom
vlasništvu ili u kojima država ima većinski udjel, ali bez prava na ikakvu
naknadu, osim prava na naknadu putnih i drugih troškova.

Članak 16.

Državna tijela iz članka 2. stavka 2. Zakona dužna su u roku
od šest mjeseci od dana stupanja na snagu ovoga Zakona dostaviti Povjerenstvu
popis osoba koje podliježu imenovanju, izboru ili potvrdi.

Članak
17.

Dužnosnici koji
Povjerenstvu nisu predali izvješće o imovini iz članka 7. Zakona, dužni su to učiniti
u roku od 30 dana od dana stupanja na snagu ovoga Zakona.

Članak 18.

Ovaj Zakon stupa na
snagu osmoga dana od dana objave u »Narodnim novinama«.

Klasa: 023-03/04-01/07
Zagreb, 2. srpnja 2004.

HRVATSKI SABOR

Predsjednik
Hrvatskoga sabora
**Vladimir****Šeks****,** v. r.

Zakon, NN 94/2004-1775